Ńdɔ Bəfilísta bə́ ngálúman ai Ísraɛ̂l: bǒd yā Ísraɛ̂l bə́ mān túb Bəfilísta, ńdɔ̄ bə́ ngátugi á ńkǒl Gilboa á yób. 2Ńdɔ Bəfilísta bə́ ngákpaan Sául bân bɔ́n bóé. Ńdɔ Bəfilísta bə́ ngáwé Yonathán, Avinadav ai Malki Shua, bɔ́n bə́ Sául. 3Ńdɔ̄ á fɔ̄ɔ̄ bītá bí ngávyán á nyɔ́l Sául; bəwoa bilâ bə́ sɔ̄mɔ́ nyē, ndɔ̄ Sául a ngásigan éyɔŋ a ngáyén bɔ̄. 4Ńdɔ̄ Sául a ngádzó ai m̀bəgə eběn wōē naa: “Tyé ókəŋ bítá wóe ábām, ó túbúlu ma ai wá, é bod bə́ sə́ kig ńkəlébán bā bə́ zā kə́ sɔ́, bə́ ngakpə́gələ ma.” Ńdɔ m̀bəgə eběn wōē á ngábɛn, amú wɔ̌ŋ ó ngábi nyé éyə̄gan. Sául a ngánɔŋɔ́ okəŋ bítá wóé, ńdɔ̄ a ngáku wá á yób. 5Á yén á ngāyén naa Sául a wú yǎ, ńdɔ fə nyémēn nyé a ngáku okəŋ bítá wóé á yób, nyémēn nyé a wúú fə. 6Éyə̄ hḿ Sául a ngáwú nā ai bɔ́n bóé bə́lɛ́, ǹgúmā ndâ bod wóé ósə eyɔŋ dzídzīá. 7Á yén bɔ́n bə́ Ísraɛ̂l bə́ ngáyén naa Sául a wú yǎ ḿbámāná ai bɔ́n bóé, ńdɔ bǒd yā Ísraɛ̂l bə́ ngáman bólē á māl mábán bə́ mān túb. Ńdɔ Bəfilísta bə́ ngázu lóŋ mvóg étē. 8É kídí lénde yə válā, ńdɔ Bəfilísta bə́ ngásɔ́ naa bâzu vuguzǔ mim̀bim, bə́ ńtálā Sául ai bɔ́n bóé mim̀bim á ńkǒl Gilboa. 9Ńdɔ̄ bə́ ngáman nyé vaa byə́m, bə́ vāā ńlō wóé ai bikpəlé bíé, bə́ ngawulu ai fwé ai ǹnǎm Fīlista ósə, nə́ bə́ kə̄ bâkad bəzəzə̌ bəzambá bábán ai ayɔŋ dábán ḿbəmbə fwé tē. 10Ńdɔ̄ bə́ ngáfudi bikpəlé bíé á tə́mpɛl zambá wābán, ǹló wóe bə́ bōmóló á nda Dagôn. 11Á wóg batɔbɔ ǹnama bə́sə̄ yā Yabesh yā Galaad bə́ ngawóg é mam mə́sə Bəfilísta bə́ ngábɔ Sául. 12Ńdɔ fɔ́ɔ́ miǹgungúl bəbɔ bítá mísə̄ mí ngátie ai dulu. Bə́ vaa m̀bim Sául ai émí mí bɔ́n bóé bə́ kə́ ai myá á Yabesh, bə́ mān dzə̌b bivɛ̌s byábán élōn á sī á Yabesh, bə́ bɔ̄ɔ̄ fə məyəb á táŋ məlú zamgbál. 12Sául a ngáwú amú á ngá ndzí kig baalǎ mətǐŋ ai Ǹtondôbə: təge baala ébūg Ńtondôbə; ńdɔ̄ fə a ngákə̄ á ḿfɔmbɔ ábə̄ é mod ǎ bɔ mvigí. 14A lígi naa a kə á ḿfɔ́mbɔ ábə Ǹtondôbə émēn[5]. Asú tē ńdɔ̄ hḿ á ngābɔ̄ nə́ á wu, a nɔŋɔ́ etɔá ńkúkúmá a və́ə́ Dávid, mɔ́n Yesé.